Radiola (yleisradio)

Radiola oli Helsingin radioamatöörikerhon perustama Helsingin ensimmäinen yleisradioasema. Helsingin radioamatöörit olivat jo tammikuussa 1923 lähettäneet konsertin radioitse ja perustivat myöhemmin Radiolan yleisradioasemakseen. Keväällä 1924 aseman lähetysteho oli 500 wattia. Radiolalle sallittiin myös enintään 600 metrin aallonpituudet lähettämiseen.Yleisradiotoiminta Helsingissä, Radio, 01.08.1924, nro 2, s. 19, Kansalliskirjaston digitaaliset aineistot

Radiolan ensimmäinen lähetys tapahtui 23. maaliskuuta 1924 kello 14-16. Ohjelmaa lähetettiin sitten tiistaisin, torstaisin ja lauantaisin kello 20-22 sekä sunnuntaisin kello 18-20. Radiolan lähetysasema sijaitsi Hakaniemessä Itä-Viertotie 2 A 24:ssa Arenan talon tornihuoneistossa. Radiolan lähetysantenni oli vedetty rakennuksen molemmissa päissä sijainneiden rautamastojen välille ja se sijaitsi noin 40 metrin korkeudessa maanpinnasta.Radiola, Raimo Mäkelän sivutRadion historiaa Suomessa ja maailmalla vuosina 1914 – 1929, Raimo Mäkelän sivut

Radiola oli ensimmäinen mainosrahoitteinen radioasema Suomessa, mainostulot koostuivat lähinnä radiotarvikkeita myyneiden liikkeiden myymien lahjakorttien tuottamista tuloista. Radioasema mainosti itseään Essex-radioautolla, joka kierteli Helsingin katuja ja toisti kaiuttimistaan Radiolan parhaillaan lähettämää ohjelmaa.

Radiolan lähetykset kuuluivat myös maaseudulla, jopa 400 kilometrin päässä Nilsiässä. Kesällä 1924 Helsingissä järjestettyjen messujen aikana Radiola lähetti erityisiä messuohjelmia ja radioi messujen avajaiset. Pariisin olympialaisten aikana lähetettiin Radiolasta tuoreet kisojen urheilutulokset.

Elokuussa 1924 Radiola hankki tehokkaamman 250 watin lähettimen ja palkkasi vakinaisen orkesterin yleisradioesityksiä varten. Radiola oli kuitenkin kesästä lähtien kamppaillut talousvaikeuksissa lisääntyneiden kulujen vuoksi ja lopulta asema joutui lopettamaan toimintansa 24. syyskuuta 1924. Ollakko vai ei olla? Radiolähetysasema Radiola joutunut vaikeaan tilanteeseen ja on nähtävästi pakotettu lopettamaan toimintansa, Viikkosanomat, 27.09.1924, nro 39, s. 1, Kansalliskirjaston digitaaliset aineistot

 Lähteet 

 Aiheesta muualla 
 Helsingin amatöörien yleisradioasema Radiola, Suomen Kuvalehti, 10.05.1924, nro 19, s. 27, Kansalliskirjaston digitaaliset aineistot

Luokka:Radioamatööritoiminta Suomessa
Luokka:Radiotoiminta
Luokka:Helsinki 1900-luvulla
Luokka:Vuonna 1924 perustetut radioasemat
Luokka:Vuonna 1924 lakkautetut radioasemat